ಇ ಸಂಜೀವಿನಿ: 8 ಲಕ್ಷ ಮಂದಿಗೆ ಆರೋಗ್ಯ ಸೇವೆ ನವದೆಹಲಿ: ಆರೋಗ್ಯ ಸಚಿವಾಲಯ ಆರಂಭಿಸಿರುವ ಇಸಂಜೀವಿನಿ ಯೋಜನೆ ಮೂಲಕ ಒಟ್ಟು ಎಂಟು ಲಕ್ಷ ಮಂದಿ ಮನೆಯಲ್ಲೇ ಕುಳಿತು ವೈದ್ಯರಿಂದ ಆರೋಗ್ಯ ಸೇವೆ ಪಡೆದುಕೊಂಡಿದ್ದಾರೆ ಎಂದು ಕೇಂದ್ರ ಸರ್ಕಾರ ಶುಕ್ರವಾರ ತಿಳಿಸಿದೆ. ತಮಿಳುನಾಡು ರಾಜ್ಯವೊಂದರಲ್ಲೇ 2,59,904 ಮಂದಿ ಇಸಂಜೀವಿನಿ ಒಪಿಡಿ ಆಯಪ್ ಮೂಲಕ ಆರೋಗ್ಯ ಸೇವೆ ಪಡೆದುಕೊಂಡಿದ್ದಾರೆ. ಉತ್ತರ ಪ್ರದೇಶ 2,19,175 ಎರಡನೇ ಸ್ಥಾನದಲ್ಲಿದೆ. ಕೇರಳ 58,000, ಹಿಮಾಚಲ ಪ್ರದೇಶ 46,647 ಮಧ್ಯ ಪ್ರದೇಶ 43,045, ಗುಜರಾತ್ 41,765, ಆಂಧ್ರ ಪ್ರದೇಶ 35,217, ಉತ್ತರಾಖಂಡ 26,819, ಕರ್ನಾಟಕ 23,008 ಮತ್ತು ಮಹಾರಾಷ್ಟ್ರದ 9,741 ಮಂದಿ ಈ ಯೋಜನೆಯ ಸೇವೆ ಪಡೆದಿದ್ದಾರೆ ಎಂದು ಸಚಿವಾಲಯ ಹೇಳಿಕೆ ನೀಡಿದೆ. ಟೆಲಿಮೆಡಿಸಿನ್ ಸೇವೆ ಎರಡು ವಿಧದಲ್ಲಿ ಲಭ್ಯವಿದ್ದು, ಮೊದಲನೆಯದ್ದು ವೈದ್ಯರಿಂದ ವೈದ್ಯರಿಗೆ ಇಸಂಜೀವಿನಿ, ಎರಡನೇಯದ್ದು ರೋಗಿಯಿಂದ ವೈದ್ಯರಿಗೆ ಇಸಂಜೀವಿನಿ ಒಪಿಡಿ. ಎರಡೂ ವಿಧದ ಬಳಕೆದಾರರ ಪ್ರಮಾಣ ಏರುತ್ತಿದೆ ಎಂದು ಸಚಿವಾಲಯ ತಿಳಿಸಿದೆ.